Bestuurder vas oor byna R100 000 se boetesArgieffoto: memyselfaneye (Pixabay) ŉ Taxibestuurder met 44 uitstaande lasbriewe vir boetes van altesaam byna R100 000 is die afgelope naweek uiteindelik deur owerhede vasgetrek. JP Smith, burgemeesterskomiteelid vir veiligheid en sekuriteit in Stad Kaapstad, sê die man is gister in Seepunt tydens ŉ wetstoepassingsoperasie in hegtenis geneem. Beamptes was besig met ŉ operasie om onwettige straatrenne in die gebied hok te slaan, toe die taxibestuurder voorgekeer is. “Die verdagte se 44 uitstaande lasbriewe teen sy naam bedra altesaam R97 350,” sê Smith. Die bestuurder was egter net een van 90 mense wat die afgelope week deur Kaapstadse verkeerspolisie in hegtenis geneem is. Tydens dieselfde operasie is nog drie motoriste in hegtenis geneem vir dronkbestuur. Nog minstens 77 motoriste is elders in hegtenis geneem vir roekelose en nalatige bestuur, uitstaande lasbriewe, dronkbestuur, bedrog, intimidasie en versuim om ŉ opdrag van wetstoepassers uit te voer. Volgens Smith is 129 minibus- en sedantaxi’s geskut omdat hulle nie geldige operateurslisensies gehad het nie of buite die voorwaardes van hul lisensies bedryf is. Altesaam 4 520 verkeersboetes is ook die afgelope week in die Moederstad uitgereik. “Hierdie statistieke gee net ŉ vinnige kykie op ons omvattende wetstoepassingpogings. Sedert die begin van die jaar het ons die publiek in kennis gestel van talle bykomende maatreëls wat toegepas word om die wetteloosheid op ons paaie aan te pak, veral met betrekking tot die openbare vervoerbedryf. Die statistieke begin nou die trefkrag van hierdie maatreëls weerspieël, stadig maar seker,” het Smith gesê.